Document ID: 32011R0785

A BIZOTTSÁG 785/2011/EU VÉGREHAJTÁSI RENDELETE
(2011. augusztus 5.)
a 73/2009/EK tanácsi rendeletnek a fehérjenövényekre vonatkozó támogatás nyújtásánál figyelembe vehető legnagyobb garantált terület tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 81. cikke (3) bekezdésére,
mivel:
(1)
A 73/2009/EK tanácsi rendelet 81. cikkének (1) bekezdése meghatározza azt a garantált legnagyobb területet, amelyre a fehérjenövényekre vonatkozó támogatás nyújtható.
(2)
A 73/2009/EK rendelet 81. cikkének (3) bekezdése értelmében, amennyiben a szóban forgó rendelet 67. cikknek megfelelően egy tagállam úgy dönt, hogy a fehérjenövény-támogatást integrálja az egységes támogatási rendszerbe, a Bizottság az említett rendelet 81. cikkének (1) bekezdésében említett legnagyobb garantált területet az ugyanazon rendelet XII. melléklete által az adott tagállam tekintetében a fehérjenövényekre megállapított összeggel arányosan csökkenti.
(3)
Dánia, Görögország, Luxemburg, Hollandia, Ausztria, Finnország, Svédország, valamint Anglia kivételével az Egyesült Királyság úgy döntött, hogy a fehérjenövény-támogatást integrálja az egységes támogatási rendszerbe.
(4)
A 73/2009/EK rendelet 81. cikkének (1) bekezdését ennek megfelelően módosítani kell.
(5)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 73/2009/EK rendelet 81. cikke (1) bekezdésének helyébe a következő szöveg lép:
„(1) A garantált legnagyobb terület, amelyre a fehérjenövényekre vonatkozó támogatás nyújtható, 1 505 056 ha.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. augusztus 5-én.

Labels: 17
19
6